'Dom umirovljenika' za četveronožne zvijezde cirkusa (3/5/04) - 2004-05-02
Svi štićenici Životinjske farme Black Pine uživaju u vrlo intenzivnom društvenom životu i statusu člana obitelji koji im je, prema Brad
Premda može zvučati divlje, Životinjska farma Black Pine ustvari je vrlo pitomo mjesto. Lavovi, tigrovi, medvjedi, čimpanze, deve ... svi oni leže uokolo u svojim udobnim nastambama, a povremeno i prošetaju po čitavoj farmi u društvu svojih timaritelja. Ta je farma utočište za umirovljene cirkuske životinje, kao i za neke spašene, a ranije odbačene, kućne ljubimce. Sve u svemu, Životinjska farma Black Pine dom je za 85 životinja. Ideja o takvoj farmi rodila se prije dvadesetak godina, kada su Brad Bonar i njegova tadašnja supruga kupili pet hektara napuštene farme u Albionu, u saveznoj državi Indiani. Počeli su držati nekoliko krava, ovaca i koza, ali su zamislili da će, na koncu, tu stvoriti utočište za životinje u nevolji. Posjećivali su cirkuse i razgovarali sa dreserima cirkuskih životinja, te shvatili da četveronožnim izvođačima predstava treba svojevrsni 'dom umirovljenika'. Kako kaže Brad Bonar, prijelaz iz statusa zvijezde u umirovljenika za cirkuske životinje nije težak - sve su one izdresirane, pitome i naviknute na ljude ... dapače, na jako puno ljudi. Neki od trenutnih 'umirovljenika' u svojoj su karijeri vidjeli više stotina tisuća ljudi. Tu je, recimo, Cezar, jedan od samo dva tigra koji su u cirkusu Ringling Brothers izvodili opasnu točku 'Kotač smrti'. Ti su tigrovi, zajedno sa svojim dreserima, braćom Peters, izveli točku oko sedam tisuća puta, u sedam godina, bez ijedne nezgode ili pogreške. Svi štićenici Životinjske farme Black Pine uživaju u brižnoj njezi, koja, najčešće uključuje i lijekove, potrebnije vremešnijim životinjama, pogođenim, recimo, artritisom. No, oni uživaju i u vrlo intenzivnom društvenom životu i statusu člana obitelji koji im je, prema Bradu Bonaru, zajamčen doživotno.